SHBA: Rusia mund të ndalë krizën humanitare në Ukrainë
Zëvendës Ambasadorja amerikane në OKB, Rosemary DiCarlo vuri në dukje se Rusia i ka mundësitë për t'i dhënë fund paqëndrueshmërisë në Ukrainën lindore.
Rusia thirri një takim urgjent të Këshillit të Sigurimit të OKB-së dje për t’i bërë thirrje komuniteti ndërkombëtar që të marrë masa urgjente për përmirësimin e gjendjes humanitare në Ukrainën lindore, ku qeveria dhe separatistët pro-rusë janë duke luftuar prej disa muajsh. Korrespondentja e Zërit të Amerikës në OKB, Margaret Besheer njofton se disa anëtarë të Këshillit të Sigurimit të OKB-së akuzuan Rusinë për shkaktimin e krizës të cilën tani ajo po përpiqet ta kontrollojë. Ambasadori rus Vitali Çurkin theksoi se afër 800,000 ukrainas kanë kërkuar strehim në Rusi që nga fillimi i këtij viti. Ai tha se Moska është e gatshme të marrë përsipër këtë "barrë të madhe", pa ndihmë nga jashtë. Në Ukrainën lindore, ku OKB-ja thotë se rreth 4 milionë njerëz jetojnë në zonat e prekura nga dhuna, ambasadori Çurkin tha se janë të nevojshme veprimet për përmirësimin e kushteve të jetesës, dhe Moska është e gatshme të jap kontributin e saj. Ai foli përmes një përkthyesi. Ambasadori Çurkin tha se ka nevoja të mëdha për ushqime, ilaçe, pajisje mjekësore, sisteme të pastrimit të ujit dhe gjeneratorë. Ai tha se Rusia është e gatshme të veprojë në mënyrë transparente dhe të lejojë komunitetin ndërkombëtar që të monitorojë transportimin dhe shpërndarjen e ndihmave. Disa anëtarë të Këshillit të Sigurimit, duke përfshirë ambasadorin e Britanisë së Madhe, Mark Lyall Grant, ishin skeptikë, duke thënë se mbështetja e Rusisë për rebelët e armatosur ka përkeqësuar situatën humanitare në Ukrainën lindore. Zëvendës Ambasadorja amerikane në OKB, Rosemary DiCarlo vuri në dukje se Rusia i ka mundësitë për t'i dhënë fund paqëndrueshmërisë. Ajo tha se në vend të hapave pozitive, Rusia ka dyfishuar praninë e saj ushtarake afër kufirit të saj me Ukrainën. Ajo shprehu gjithashtu shqetësimin rreth planit të Rusisë për të kryer një stërvitje të gjërë ushtarake pranë kufirit ukrainas, veprim i cili mund të rrisë tensionet. Kombet e Bashkuara kanë shprehur shqetësim për mbrojtjen e civilëve ndërkohë që operacionet ushtarake në zonat urbane me popullsi të dendur po vazhdojnë. OKB i ka bërë thirrje Ukrainës që të krijojë një sistem qendror të regjistrimit për të monituroruar dhe ndihmuar të zhvendosurit.